b'\n_START_ARTICLE_\nRuu\xc5\xbe\n_START_PARAGRAPH_\nRuu\xc5\xbe ehk p\xc3\xb5sepuna on kosmeetikavahend, mida tavaliselt kasutavad naised, et anda p\xc3\xb5skedele roosa jume, seel\xc3\xa4bi noorem paista ning r\xc3\xb5hutada p\xc3\xb5sesarnu.\n_START_SECTION_\nAjalugu\n_START_PARAGRAPH_\nRuu\xc5\xbei kasutati juba Vana-Egiptuses. Seda tarvitati ka huultel, nagu t\xc3\xa4nap\xc3\xa4eval huulepulka. M\xc3\xb5nes kultuuris on ruu\xc5\xbei tarvitanud ka mehed, n\xc3\xa4iteks regendivalitsuse aegsel Inglismaal (1811\xe2\x80\x931820). Suurbritannia viktoriaanlikul ajastul, mil meik seostus halbade elukommetega, piirdusid daamid p\xc3\xb5skede n\xc3\xa4pistamise ja huulde hammustamisega, et neid punasemaks muuta._NEWLINE_Ruu\xc5\xbeina on kasutatud mitut laadi aineid. Vana-Kreekas eelistati purustatud mooruspuumarju, sunji indiaanlaste seas verevat rebasheina, mujal ka punapeedi mahla ning purustatud maasikaid.\n_START_SECTION_\nT\xc3\xa4nap\xc3\xa4ev\n_START_PARAGRAPH_\nN\xc3\xbc\xc3\xbcdisajal on ruu\xc5\xbe tavaliselt punane talgip\xc3\xb5hine pulber, mis kantakse p\xc3\xb5sele pintsliga. V\xc3\xa4rvaineks on kas safloor (v\xc3\xa4rvisafloori \xc3\xb5ielehed) v\xc3\xb5i karmiini lahus ammooniumh\xc3\xbcdroksiidis ning roosi\xc3\xb5liga l\xc3\xb5hnastatud roosivesi. Kreemjat ruu\xc5\xbei valmistatakse nahakreemi ja alloksaani segust. V\xc3\xa4hem on levinud vedelad ruu\xc5\xbeid, mida kantakse nahale s\xc3\xb5rmedega._NEWLINE_Ruu\xc5\xbei valikul arvestatakse nahav\xc3\xa4rvi, n\xc3\xa4o kuju, valguse ja keskkonnaga. N\xc3\xa4iteks kasutatakse heleda naha korral pigem roosasid, p\xc3\xa4evituse peal aga kuldseid toone, \xc3\xb6\xc3\xb6klubis julgemat ja pidulikul vastuv\xc3\xb5tul tagasihoidlikumat meiki. Kreemjat p\xc3\xb5sepuna on lihtsam nahale kanda. N\xc3\xa4opiirkonna valik s\xc3\xb5ltub n\xc3\xa4o kujust: \xc3\xbcmarast n\xc3\xa4ost saab ruu\xc5\xbei abil j\xc3\xa4tta kitsama mulje, pikliku n\xc3\xa4o korral kasutatakse p\xc3\xb5sepuna horisontaalsemalt.'